**ERASMUS + stručna praksa u Irskoj**

Na trećoj godini studija „Lovstva i zaštite prirode“ odlučio sam sudjelovati u Erasmus+ programu i odraditi stručnu praksu u jednoj od zemalja članica EU. Prioritet su mi bile zemlje s engleskim govornim područjem (Irska, Engleska) kako bih usavršio strani jezik. Poslao sam životopis i zamolbu na 15-ak adresa, te sam u roku dva tjedna dobio potvrdno pismo iz Nacionalnog parka Killarney (Irska). Ponudili su mi da odradim stručnu praksu u njihovom parku,te da pripomognem na velikom projektu pod nazivom "Rhododendron control". Bez puno razmišljanja prihvatio sam ponudu i dogovorio period odrađivanja stručne prakse u razdoblju od 05.06 – 05.08.2016.

Nacionalni park Killarney nalazi se na jugo-zapadnom djelu Irske te se prostire na 15 000 ha. Okružen je planinama, a u samom srcu Parka nalaze se tri jezera koja zauzimaju 30% površine Parka. Proglašen je zaštićenim područjem 1932. godine te je ujedno i prvi nacionalni park u Irskoj. Uz same prirodne ljepote Nacionalni park Killarney krase i kulturne vrijednosti poput opatije Innisfallen (7st) i Muckross (15st), dvorca Ross (15st.), Muckross kuće (19st.).

Prvi dan mentor Peter O'Tolle me odlučio provesti kroz park te pokazati sve znamenitosti i upoznati sa osobljem/zaposlenicima u postaji. Nakon toga smo otišli do kuće u kojoj ću provesti idućih 2 mjeseca sa cimericom iz Francuske koja je isto odrađivala stručnu praksu preko Erasmusa + programa. Smještaj se nalazio unutar samog parka koji je 5km udaljen od malenog grada Killarneya (15 000 stanovnika). Dobili smo na raspolaganje bicikle,a po potrebi smo tražili rangere za pomoć pri prijevozu namirnica iz dućana. Svaki radni dan bi nas ili moj mentor ili ranger Tim Cahalane pokupili u 09:30h te odvezli na lokacije na kojima bi radili sve do 16h. Kroz razgovor smo dogovorili da ću raditi 4 - 5 dana u tjednu najviše 6h na dan ovisno o vremenskim prilikama pošto će se stručna praksa bazirati na terenskom radu, te da ću se tijekom svog boravka većinom baviti uklanjanjem grmovite biljke pješnik/alpska ruža (*Rhododendron ponticum*).

*Rhododendron ponticum* je invazivna grmovita biljka koju odlikuje lijepe šarolike boje u proljeće i ljeto od 4mj. – 7mj. Veliki je problem što se brzo i lako širi te ne dopušta rast drugim vrstama biljaka, te prekriva oko 20% površine parka. Rhododendron karakterizira prodornost: samo jedan cvijet proizvede 5000 sjemenki, a propusnost svijetla ispod biljke je oko 3%. Jeleni i ostale životinje u Parku ne konzumiraju Rhododendron ali pomažu u širenju sjemenaka pomoću krzna. Park se nalazi na izrazito plodnom tlu, te samim time pospješuje širenje te invazivne vrste. Postoje tri načina uklanjanja biljke, ovisno o njezinoj starosti i veličini - prvi je čupanje s korijenom, drugi rezanje škarama uz upotrebu 5%-og herbicida, a treći zaguljivanje kore te špricanje 15%-im herbicidom. Najviše smo koristili treću metodu, koja obuhvaća biljku stariju od 4 godine, odnosno stabiljke deblje od 10cm.

Tijekom ljeta su dolazile volonterske grupe koje bi pomagale/radile na istom projektu i koje su ostajale po 2 tjedna. Kada bi ostali sami s rangerima (bez volontera) onda smo im pomagali u dnevnim dužnostima, kao npr. – razgledavanje i nadziranje parka, vožnje brodom, pomagali u čišćenju parka itd. Slobodnog vremena smo imali i više nego dovoljno ali najveći problem je bilo "irsko vrijeme" - dosta kišovito, vjetrovito i hladno. Ovisno o vremenskim prilikama, išli bi na planinarenje po okolnim gorjem, vozili se biciklima po parku, veslali na jezeru ili bi jednostavno završili u jednom od pubova. U par navrata smo uzimali rent-a car te vidjeli prave prirodne i kulturne znamenitosti Irske. Posjetili smo poznate Cliffs of Moher, nacionalni park Connemara, poluotok Dingle (poznatom po dobrim dupinima), te prošli cijeli Wild Atlantic way (cca 2000km).

Početak kolovoza i kraj stručne prakse stigao je prebrzo – mogu reći da mi je bilo žao što se nisam odlučio na dulji period odrađivanja prakse. Budući da mi je ostalo još nešto džeparca odlučio sam upotpuniti to cijelo iskustvo i malo proputovati Europom te sam posjetio Dublin, Manchester, London, Pariz i Stuttgart.

Definitivno preporučujem svakome tko je u mogućnosti da se prijavi na Erasmus+ program, jer je to jedinstveno iskustvo gdje se stvaraju nova poznanstva, otvaraju neka nova vrata u budućnosti te nam istovremeno daje sliku kako funkcioniraju inozemne institucije/zaštićena područja.

Marko Tot